Onneton (Kramsu)
Niin musta, niin synkkä yö syksyinen lie;
 Mut synkempi vielä on eloni tie;
 Voi yölläkin tuikata tähtönen vielä,
 Mut tähteä yhtään ei eloni tiellä.

 Yön toivona tähtöset kirkkahat on:
 Ne viittaavat valoon ja aurinkohon.
 Mut toivot ne seuraa ei eloni myötä:
 Mä viettänyt ain’ olen tähdetönt’ yötä.

 Oi, yöhöni, Luoja, yks tähtönen luo
 Ja loistaa sen mieleeni kurjahan suo.
 Sit’ iloiten seuraisin eloni tiellä
 Ja kuollessain siihen mä katsoisin vielä.

Lähde: Kramsu, Kaarlo 1887: Runoelmia. Werner Söderström, Porvoo.

Kaarlo Kramsu
Runot
1887